Virallinen lehti nro C 402 , 22/12/1998 s. 0072



KIRJALLINEN KYSYMYS E-1082/98 esittäjä(t): Jean-Antoine Giansily (UPE) komissiolle (7. huhtikuuta 1998) Aihe: Pienten maaseuturavintoloiden tulevaisuus Lehdistössä on viime ainoina puhuttu Euroopan komission Leader-ohjelman (maaseudun kehittämistoimien koordinointialoite) puitteissa antamasta rahoituksesta, jolla tuetaan pieniä maaseutukahviloita Etelä-Ranskan syrjäisillä alueilla. Tämä aloite näyttää hyvältä, koska tällaiset pienet ravintolayritykset edesauttavat unionin maaseutualueiden sosiaalisen elämän, talouselämän, matkailun ja kulttuurin säilymistä. Näillä yrityksillä on kiistatta myös alkoholin väärinkäyttöä estävä vaikutus, koska tietty sosiaalinen kontrolli edistää kohtuukäyttöä. Eikö komission mielestä ole paradoksaalista, että samalla kun pääosasto VI tukee näitä yrityksiä rakennerahastoista, sen toinen pääosasto eli PO IV aiheuttaa yrityksille sulkemisuhan sitä kautta, että vihreässä kirjassa kilpailupolitiikan vertikaalisista rajoituksista harkitaan mahdollisuutta poistaa suurille panimoille, joiden markkinaosuus ylittää tietyn kynnyksen, annetut mahdollisuudet rahoittaa ravintolayrityksiä yksinoikeusostosopimusten puitteissa tai näiden mahdollisuuksien jyrkkää rajoittamista? Komission jäsenen Franz Fischlerinkomission puolesta antama vastaus (8. toukokuuta 1998) Arvoisa parlamentin jäsen kiinnittää komission huomiota siihen, miten Leader II -yhteisöaloite ja Euroopan yhteisön kilpailupolitiikan vertikaalisia rajoituksia koskeva vihreä kirja(1) liittyvät toisiinsa. Vihreän kirjan osalta komissio pyytää arvoisaa parlamentin jäsentä tutustumaan kirjallisiin kysymyksiin E-1079/98, 1080/98 ja 1081/98 antamiinsa vastauksiin. Leader II -ohjelma on yhteisön toimi, jolla pyritään edistämään pienten maaseutualueiden taloudellista toimintaa ja parantamaan niiden elinoloja. Alueita edustavat paikalliset toimintaryhmät, jotka vastaavat paikallisen kehitysohjelman toteuttamisesta. Leader II -ohjelman tavoite ei ole ristiriidassa kilpailupoliitiikan kanssa, koska kilpailupolitiikalla pyritään luomaan tasapuoliset kilpailuedellytykset, joista Euroopan yritykset ja kuluttajat hyötyvät. Komissio toivoo, että juomien vähittäismyyjille annettaisiin enemmän helpotuksia, jotta ne voisivat valita vapaammin panimot, joista ne haluavat tehdä hankintoja. Näin ne voisivat toteuttaa itselleen ja asiakaskunnalleen edullisempaa kauppapolitiikkaa, kun ravintoloissa on kuluttajille enemmän olutvaihtoehtoja. Vaikka vihreää kirjaa seuranneiden kuulemisten ja ehdotusten jälkeen määriteltävä tuleva kilpailupolitiikka vaikuttaisikin vertikaalisiin rajoituksiin siten, että "tuoteryhmäkohtaisen poikkeussäännön" soveltamismahdollisuutta rajoitettaisiin vahvistamalla osamarkkinoille kynnysarvoja, kynnysarvon ylittävät panimot eivät silti menettäisi kokonaan mahdollisuuttaan tehdä yksinoikeussopimuksia. Seurauksena olisi ainoastaan se, että näihin sopimuksiin ei enää automaattisesti sovellettaisi poikkeusta. EY:n perustamissopimuksen 85 artiklan 3 kohdan perusteella voidaan kuitenkin yhä myöntää yksittäisiä poikkeuksia, jos sopimukset tehostavat tuotantoa tai tuotteiden jakelua. Niiden on myös oltava kuluttajille edullisia ja jätettävä heille kohtuullinen osuus saatavasta hyödystä. Ne eivät myöskään saa poistaa kilpailua. Nämä edellytykset eivät ole ristiriidassa Leader II -ohjelman tavoitteiden kanssa. (1) KOM(96) 721 lopullinen.